遊天衣寺
作者：陸亘
朝代：唐

paragraphs: 處世空旦夕，探幽放情志。
長歌向閑雲，引客遊古寺。
秦山倚寥廓，高鳥下蒼翠。
凝陰向杉松，界法齊天地。
疏鐘遠僧舍，深殿有猨戲。
警梵千谿中，真禪寂無二。
寒泉聳毛髮，清露遣心累。
省慮因悟非，勞神豈爲貴。
起然靜中見，覺了愚勝智。
願得棲煙霞，書之謝名利。
（見《會稽掇英總集》卷八）。